23.

Vkladajú sa tieto články 52a, 52b a 52c: „Článok 52a Pomoc na mobilné siete 4G a 5G 1. Pomoc na zavedenie mobilnej siete 4G a 5G je zlučiteľná s vnútorným trhom v zmysle článku 107 ods. 3 zmluvy a je oslobodená od notifikačnej povinnosti podľa článku 108 ods. 3 zmluvy za predpokladu, že sú splnené podmienky stanovené v tomto článku a kapitole I. 2. Oprávnenými nákladmi sú všetky náklady na výstavbu, riadenie a prevádzku pasívnej mobilnej siete. Maximálna výška pomoci na projekt sa určí na základe súťažného výberového konania uvedeného v odseku 7 písm. a). Ak sa investícia uskutočňuje v súlade s odsekom 7 písm. b) bez súťažného výberového konania, výška pomoci nesmie presiahnuť rozdiel medzi oprávnenými nákladmi a prevádzkovým ziskom investície. Prevádzkový zisk sa od oprávnených nákladov odpočíta ex ante na základe primeraných odhadov a overí ex post prostredníctvom mechanizmu spätného vymáhania poskytnutých prostriedkov. 3. Investície do siete 5G musia byť umiestnené v oblastiach, kde ešte neboli zavedené mobilné siete, alebo kde sú k dispozícii iba mobilné siete schopné podporovať mobilné služby do 3G a kde neexistujú žiadne mobilné siete 4G ani 5G, alebo sa ich zavedenie ani vierohodne neplánuje do troch rokov od zverejnenia plánovaného opatrenia pomoci alebo v rovnakom časovom horizonte ako zavedenie subvencovanej siete, ktorý nesmiebyť kratší ako dva roky. To sa overí mapovaním a verejnou konzultáciou v súlade s odsekom 4. Investície do siete 4G musia byť umiestnené v oblastiach, kde ešte neboli zavedené mobilné siete, alebo kde sú k dispozícii iba mobilné siete schopné podporovať mobilné služby do 2G a kde neexistujú mobilné siete 3G, 4G ani 5G, alebo sa ich zavedenie ani vierohodne neplánuje do troch rokov od zverejnenia plánovaného opatrenia pomoci alebo v rovnakom časovom horizonte ako zavedenie subvencovanej siete, ktorý nesmie byť kratší ako dva roky. To sa overí mapovaním a verejnou konzultáciou v súlade s odsekom 4. 4. Mapovanie a verejná konzultácia uvedené v odseku 3 musia spĺňať všetky tieto požiadavky: a) Mapovanie jasne určí zemepisné cieľové oblasti, ktoré majú byť zahrnuté do danej verejnej intervencie, a v závislosti od druhu investície zohľadní všetky existujúce mobilné siete. Mapovanie sa vykoná na základe sietí s maximálnou veľkosťou 100 × 100 metrov. Mapovanie sa vždy overuje prostredníctvom verejnej konzultácie. b) Verejnú konzultáciu uskutočňuje príslušný orgán verejnej správy tak, že na príslušnej webovej stránke (aj na vnútroštátnej úrovni) uverejní hlavné charakteristiky plánovaného opatrenia a zoznam zemepisných cieľových oblastí určených pri mapovaní v súlade s písmenom a). Na verejnej konzultácii sa vyzvú zainteresované strany, aby sa vyjadrili k opatreniu a predložili podložené informácie v súlade s písmenom a) o svojich mobilných sieťach v cieľovej oblasti, ktoré existujú, alebo sa vierohodne plánuje, že sa vybudujú do troch rokov od zverejnenia plánovaného opatrenia pomoci. Ak orgánu poskytujúci pomoc stanoví na zavedenie subvencovanej infraštruktúry kratší alebo dlhší časový horizont ako tri roky, musí sa rovnaký časový horizont, ktorý nemôže byť kratší ako dva roky, použiť aj na posúdenie toho, či sa zavedenie sietí uvedených v predchádzajúcej vete vierohodne plánuje. Verejná konzultácia trvá najmenej 30 dní. 5. Podporovaná infraštruktúra sa neberie do úvahy na účely splnenia povinností prevádzkovateľov mobilných sietí v oblasti pokrytia, ktoré vyplývajú z podmienok spojených s právami na využívanie spektra 4G a 5G. 6. Podporovaný projekt prinesie podstatné zlepšenie (skoková zmena) v porovnaní s mobilnými sieťami, ktoré existujú, alebo sa vierohodne plánuje, že sa vybudujú do troch rokov od zverejnenia plánovaného opatrenia alebo v rovnakom časovom horizonte ako zavedenie subvencovanej siete, ktorý v súlade s odsekom 4 nemôže byť kratší ako dva roky. Skoková zmena nastane, ak v dôsledku subvencovanej intervencie dochádza k významnej novej investícii do širokopásmovej siete a subvencovaná sieť prináša na trh významné nové možnosti z hľadiska dostupnosti, kapacity, rýchlosti a hospodárskej súťaže v oblasti mobilných služieb v porovnaní s existujúcimi alebo spoľahlivo plánovanými sieťami. Projekt musí zahŕňať značné investície do pasívnej infraštruktúry, ktoré presahujú rámec okrajových investícií týkajúcich sa iba modernizácie aktívnych prvkov siete. 7. Pomoc sa poskytuje takto: a) Pomoc sa prideľuje poskytovateľom elektronických komunikačných sietí a služieb na základe otvoreného, transparentného a nediskriminačného súťažného výberového konania v súlade so zásadami pravidiel verejného obstarávania a pri dodržiavaní zásady technologickej neutrality bez toho, aby boli dotknuté príslušné pravidlá verejného obstarávania založené na ekonomicky najvýhodnejšej ponuke. Orgán poskytujúci pomoc vopred stanoví na účely súťažného výberového konania objektívne, transparentné a nediskriminačné kvalitatívne kritériá na vyhodnotenie ponúk, ktoré musia byť vyvážené s požadovanou výškou pomoci. Za podobných kvalitatívnych podmienok sa pomoc pridelí uchádzačovi s najnižšou požadovanou výškou pomoci. b) Ak sa pomoc na zavedenie a riadenie širokopásmovej siete poskytuje bez súťažného výberového konania orgánu verejnej správy, a to priamo alebo prostredníctvom interného subjektu, poskytuje orgán verejnej správy alebo interný subjekt prostredníctvom subvencovanej siete iba veľkoobchodné služby. Orgán verejnej správy musí zabezpečiť oddelené účtovníctvo medzi finančnými prostriedkami používanými na prevádzku siete a ostatnými finančnými prostriedkami, ktorými disponuje. Akákoľvek koncesia alebo iné poverenie tretej strany na vybudovanie alebo prevádzkovanie siete sa prideľuje prostredníctvom otvoreného, transparentného a nediskriminačného súťažného výberového konania v súlade so zásadami pravidiel verejného obstarávania a pri dodržiavaní zásady technologickej neutrality bez toho, aby boli dotknuté príslušné pravidlá verejného obstarávania založené na ekonomicky najvýhodnejšej ponuke. 8. Prevádzka subvencovanej siete musí ponúkať čo najširší aktívny a pasívny veľkoobchodný prístup v súlade s článkom 2 bodom 139 za spravodlivých a nediskriminačných podmienok. Aktívny veľkoobchodný prístup sa poskytuje najmenej na sedem rokov a veľkoobchodný prístup k fyzickej infraštruktúre vrátane káblovodov alebo stĺpov nie je časovo obmedzený. Na celú dotovanú sieť vrátane častí takejto siete, kde sa využili existujúce infraštruktúry, sa uplatňujú rovnaké podmienky prístupu. Povinnosti poskytnutia prístupu sa presadzujú bez ohľadu na zmenu vlastníctva, správy alebo prevádzky dotovanej siete. V prípade pomoci na výstavbu káblovodov musia byť tieto káblovody dostatočne veľké na to, aby vyhovovali aspoň všetkým existujúcim prevádzkovateľom mobilných sietí. 9. Cena za veľkoobchodný prístup sa zakladá na jednej z týchto referenčných hodnôt: i) priemerné zverejnené veľkoobchodné ceny, ktoré prevládajú v iných porovnateľných a konkurenčnejších oblastiach členského štátu alebo Únie, alebo ii) v prípade, že takéto zverejnené ceny neexistujú, regulované ceny už stanovené alebo schválené národným regulačným orgánom pre príslušné trhy a služby, alebo iii) ak takéto zverejnené alebo regulované ceny neexistujú, tvorba cien zodpovedá nákladovej orientácii a metodike stanovenej v súlade so sektorovým regulačným rámcom. Bez toho, aby boli dotknuté právomoci národného regulačného orgánu podľa regulačného rámca, s národným regulačným orgánom sa konzultuje o podmienkach prístupu vrátane cien a o námietkach týkajúcich sa uplatňovania tohto článku. 10. Členské štáty zavedú mechanizmus monitorovania a spätného vymáhania poskytnutých prostriedkov, ak výška poskytnutej pomoci na projekt presiahne 10 mil. EUR. 11. Využívanie verejne financovaných sietí 4G alebo 5G na poskytovanie služieb pevného bezdrôtového prístupu je povolené iba týmto spôsobom: a) V oblastiach, kde neexistuje sieť schopná spoľahlivo poskytovať rýchlosti sťahovania dát najmenej 30 Mb/s, ani sa vierohodne neplánuje jej zavedenie do troch rokov od zverejnenia plánovaného opatrenia pomoci alebo v rovnakom časovom horizonte ako zavedenie subvencovanej siete, ktorý nemôže byť kratší ako dva roky, ak sa splnia tieto kumulatívne podmienky: i) mapovanie a verejná konzultácia zohľadňujú aj existujúce alebo vierohodne plánované pevné širokopásmové siete určené podľa článku 52 ods. 4; ii) podporované riešenie pevného bezdrôtového prístupu 4G alebo 5G je schopné spoľahlivo poskytovať rýchlosti sťahovania dát najmenej 30 Mb/s a minimálne zdvojnásobenie rýchlosti sťahovania a odosielania dát v porovnaní s pevnými sieťami, ktoré v týchto oblastiach existujú alebo sú vierohodne plánované; b) V oblastiach, kde neexistuje sieť schopná spoľahlivo poskytovať rýchlosti sťahovania dát najmenej 100 Mb/s, ani sa vierohodne neplánuje jej zavedenie do troch rokov od zverejnenia plánovaného opatrenia pomoci alebo v rovnakom časovom horizonte ako zavedenie subvencovanej siete, ktorý nemôže byť kratší ako dva roky, ak sa splnia tieto kumulatívne podmienky: i) mapovanie a verejná konzultácia zohľadňujú aj existujúce alebo vierohodne plánované pevné širokopásmové siete určené podľa článku 52 ods. 4; ii) podporované riešenie pevného bezdrôtového prístupu 4G alebo 5G je schopné spoľahlivo poskytovať rýchlosti sťahovania dát najmenej 300 Mb/s a odosielania dát 100 Mb/s a minimálne zdvojnásobenie rýchlosti sťahovania a odosielania dát v porovnaní s pevnými sieťami, ktoré v týchto oblastiach existujú alebo sú vierohodne plánované. Článok 52b Pomoc na projekty spoločného záujmu v oblasti transeurópskej infraštruktúry digitálnej pripojiteľnosti 1. Pomoc na projekty spoločného záujmu v oblasti transeurópskej infraštruktúry digitálnej pripojiteľnosti, ktoré sú financované podľa nariadenia (EÚ) 2021/1153, alebo ktorým bola udelená známka excelentnosti za kvalitu podľa uvedeného nariadenia, je zlučiteľná s vnútorným trhom v zmysle článku 107 ods. 3 zmluvy a je oslobodená od notifikačnej povinnosti podľa článku 108 ods. 3 zmluvy za predpokladu, že sú splnené podmienky stanovené v tomto článku a v kapitole I. 2. Projekty musia spĺňať kumulatívne všeobecné podmienky zlučiteľnosti stanovené v odseku 3. Okrem toho musia patriť do jednej z kategórií oprávnených projektov stanovených v odseku 4 a musia spĺňať všetky osobitné podmienky zlučiteľnosti pre príslušnú kategóriu stanovenú v uvedenom odseku. Do rozsahu pôsobnosti výnimky v odseku 1 patria iba projekty, ktoré sa odvolávajú výlučne na prvky a subjekty uvedené v každej príslušnej kategórii v odseku 4. 3. Kumulatívne všeobecné podmienky zlučiteľnosti sú tieto: a) Príjemca musí poskytnúť finančný príspevok vo výške najmenej 25 % oprávnených nákladov, a to buď zo svojich vlastných zdrojov alebo prostredníctvom externého financovania, ktoré nezahŕňa žiadnu finančnú podporu z verejných zdrojov. Ak sa 25 % príspevok príjemcu poskytuje formou externého financovania prostredníctvom investičnej platformy, ktorá kombinuje rôzne zdroje financovania, podmienka, že externé financovanie nesmie zahŕňať žiadnu finančnú podporu z verejných zdrojov, stanovená v predchádzajúcej vete, sa nahrádza požiadavkou prítomnosti aspoň 30 % súkromných investícií v platforme. b) Na pomoc sú oprávnené len náklady, ktoré sú oprávnenými investičnými nákladmi podľa nariadenia (EÚ) 2021/1153 vynaloženými na zavedenie infraštruktúry. c) Projekt sa musí vybrať v súlade s nariadením (EÚ) 2021/1153 jedným z týchto spôsobov: i) nezávislým finančným sprostredkovateľom vymenovaným Komisiou na základe spoločne dohodnutých investičných usmernení; ii) Komisiou prostredníctvom súťažného výberového konania založeného na jasných, transparentných a nediskriminačných kritériách alebo iii) nezávislými expertmi vymenovanými Komisiou. d) Projekt musí poskytovať možnosti pripojiteľnosti, ktoré presahujú rámec požiadaviek súvisiacich s existujúcimi právnymi povinnosťami, ako sú napríklad povinnosti spojené s právom na využívanie spektra. e) Projekt musí tretím stranám zabezpečovať otvorený veľkoobchodný prístup vrátane uvoľneného prístupu za spravodlivých, primeraných a nediskriminačných podmienok v súlade s článkom 52 ods. 7 a 8, prípadne článkom 52a ods. 8 a 9. 4. Kategórie oprávnených projektov a osobitné kumulatívne podmienky zlučiteľnosti, ktoré sa na ne vzťahujú, sú tieto: a) Investície do zavedenia cezhraničného úseku koridoru 5G pozdĺž dopravného koridoru určeného v usmerneniach pre transeurópsku dopravnú sieť stanovených v nariadení (EÚ) č. 1315/2013 (koridory TEN-T), ktoré spĺňajú tieto osobitné kumulatívne podmienky: i) projekt pozostáva z cezhraničného úseku koridoru 5G, ktorý prekračuje hranicu medzi dvoma alebo viacerými členskými štátmi alebo prekračuje hranicu aspoň jedného členského štátu a aspoň jednej krajiny Európskeho hospodárskeho priestoru; ii) celková dĺžkacezhraničných úsekov koridorov 5G nachádzajúcich sa v určitom členskom štáte nepredstavuje viac ako 15 % z celkovej dĺžky koridorov 5G pozdĺž transeurópskej hlavnej dopravnej siete v danom členskom štáte, na ktoré sa nevzťahujú žiadne existujúce právne povinnosti, napríklad povinnosti spojené s právom na využívanie spektra. Vo výnimočných prípadoch, v ktorých členský štát podporuje vybudovanie cezhraničných koridorov 5G pozdĺž svojej transeurópskej dopravnej komplexnej siete, celková dĺžka cezhraničných úsekov koridorov 5G nachádzajúcich sa v danom členskom štáte nepredstavuje viac ako 15 % z celkovej dĺžky koridorov 5G pozdĺž tejto transeurópskej dopravnej komplexnej siete v danom členskom štáte, na ktoré sa nevzťahujú žiadne existujúce právne povinnosti, napríklad povinnosti spojené s právom na využívanie spektra; iii) projektom sa zabezpečuje významná nová investícia do mobilnej siete 5G vhodná pre služby prepojenej a a automatizovanej mobility, ktorá ide nad rámec okrajových investícií, ako sú investície spojené iba s modernizáciou aktívnych prvkov siete, a iv) projekt podporuje zavedenie novej pasívnej infraštruktúry len vtedy, ak nemožno opätovne použiť existujúcu pasívnu infraštruktúru. b) Investície do zavedenia cezhraničného úseku paneurópskej terabitovej chrbticovej siete podporujúcej ciele európskeho spoločného podniku pre vysokovýkonnú výpočtovú techniku prepojením určitých výpočtových zariadení, superpočítačových zariadení a dátových infraštruktúr, ktoré spĺňajú tieto konkrétne kumulatívne podmienky: i) v rámci projektu sa zavedie alebo zaobstará aktíva súvisiace s konektivitou vrátane nezrušiteľných práv na používanie a nenasvietených optických vláken alebo vybavenia na vybudovanie cezhraničného úseku paneurópskej chrbticovej siete, ktorý podporuje vzájomné prepojenie najmenej dvoch výpočtových zariadení, superpočítačových zariadení alebo dátových infraštruktúr s neobmedzeným prepojením medzi koncovými bodmi s rýchlosťou minimálne 1 Tb/s, ktoré: 1. sú hostiteľskými subjektmi spoločného podniku pre európsku vysokovýkonnú výpočtovú techniku zriadeného v súlade s nariadením Rady (EÚ) 2018/1488 (*) alebo sú to výskumné infraštruktúry a iné výpočtové a dátové infraštruktúry podporujúce hlavné iniciatívy a poslania v nariadení Európskeho parlamentu a Rady (EÚ) 2021/695 (**) a nariadení Rady (ES) č. 723/2009, ktoré prispievajú k dosiahnutiu cieľov spoločného podniku pre európsku vysokovýkonnú výpočtovú techniku, a 2. nachádzajú sa aspoň v dvoch členských štátoch alebo aspoň v jednom členskom štáte a aspoň v jednom členskom štáte Európskeho výskumného priestoru; ii) projekt zabezpečuje významnú novú investíciu do chrbticovej siete, ktorá ide nad rámec okrajových investícií, ako sú investície týkajúce sa iba modernizácie softvéru alebo udeľovania licencií; iii) aktíva súvisace s konektivitou sa nadobúdajú prostredníctvom verejného obstarávania a iv) projekt podporuje zavedenie novej pasívnej infraštruktúry len vtedy, ak nemožno opätovne použiť existujúcu pasívnu infraštruktúru. c) Investície do zavedenia cezhraničného úseku chrbticovej siete prepájajúcej cloudové infraštruktúry určitých sociálno-ekonomických aktérov, ktoré spĺňajú tieto konkrétne kumulatívne podmienky: i) projekt prepája cloudové infraštruktúry sociálno-ekonomických aktérov, ktorými sú orgány verejnej správy alebo verejné alebo súkromné subjekty poverené poskytovaním služieb všeobecného záujmu alebo služieb všeobecného hospodárskeho záujmu v zmysle článku 106 ods. 2 zmluvy; ii) projekt pozostáva z cezhraničného úseku zavádzania nových cezhraničných chrbticových sietí alebo významnej modernizácie existujúcich sietí, ktoré 1. prekračujú hranicu medzi dvoma alebo viacerými členskými štátmi, alebo 2. prekračujú hranicu aspoň jedného členského štátu a aspoň jednej krajiny Európskeho hospodárskeho priestoru; iii) projekt sa týka najmenej dvoch oprávnených sociálno-ekonomických aktérov podľa bodu i), z ktorých každý pôsobí v inom členskom štáte alebo v jednom členskom štáte a jednej krajine Európskeho hospodárskeho priestoru; iv) projektom sa zabezpečuje významná nová investícia do chrbticovej siete, ktorá ide nad rámec okrajových investícií, ako sú investície týkajúce sa iba modernizácie softvéru alebo udeľovania licencií. Projekt musí umožňovať spoľahlivé poskytovanie symetrických rýchlostí sťahovania a odosielania dát najmenej v násobkoch 10 Gb/s a v) projekt podporuje zavedenie novej pasívnej infraštruktúry len vtedy, ak nemožno opätovne použiť existujúcu pasívnu infraštruktúru. d) Investície do zavádzania podmorskej káblovej siete, ktoré spĺňajú tieto konkrétne kumulatívne podmienky: i) projekt pozostáva z cezhraničného úseku podmorskej káblovej siete, ktorý 1. prekračuje hranicu medzi dvoma alebo viacerými členskými štátmi, alebo 2. prekračuje hranicu aspoň jedného členského štátu a aspoň jednej krajiny Európskeho hospodárskeho priestoru. Subjekt, ktorý je príjemcom pomoci, môže prípadne zabezpečovať iba poskytovanie veľkoobchodných služieb a podporovaná infraštruktúra zlepší prepojenie najvzdialenejších európskych regiónov, zámorských území alebo ostrovných regiónov, a to aj v rámci jedného členského štátu; ii) projekt sa nesmie týkať trás, ktoré už sú obsluhované aspoň dvomi existujúcimi alebo vierohodne plánovanými chrbticovými infraštruktúrami; iii) Projekt zabezpečuje významnú novú investíciu do podmorskej káblovej siete zavedením nového podmorského kábla alebo napojením na existujúci podmorský kábel, zaoberá sa otázkami redundancie a ide nad rámec okrajových investícií. Projekt musí byť schopný spoľahlivo zaisťovať symetrické rýchlosti sťahovania a odosielania dát aspoň 1 Gb/s a iv) projekt podporuje zavedenie novej pasívnej infraštruktúry len vtedy, ak nemožno opätovne použiť existujúcu pasívnu infraštruktúru. Článok 52c Poukážky na pripojenie 1. Pomoc vo forme poukážok na pripojenie pre spotrebiteľov na uľahčenie telepráce, online vzdelávania, služieb odbornej prípravy alebo pre MSP je zlučiteľná s vnútorným trhom podľa článku 107 ods. 3 zmluvy a je oslobodená od notifikačnej povinnosti podľa článku 108 ods. 3 zmluvy, ak sú splnené podmienky stanovené v tomto článku a v kapitole I. 2. Čas platnosti systému poukážok nesmie presiahnuť 24 mesiacov. 3. Oprávnené sú tieto kategórie systémov poukážok: a) systémy poukážok, ktoré majú spotrebitelia k dispozícii na predplatenie novej služby širokopásmového prístupu k internetu alebo na aktualizáciu súčasného predplatenia služby poskytujúcej rýchlosť sťahovania dát najmenej 30 Mb/s za predpokladu, že všetci poskytovatelia elektronických komunikačných služieb schopní spoľahlivo poskytovať rýchlosti sťahovania dát najmenej 30 Mb/s sú oprávnení v rámci systému poukážok, pričom poukážky sa neudeľujú v prípade zmeny poskytovateľa, ktorý poskytuje rovnakú rýchlosť, alebo v prípade aktualizácie existujúceho predplatenia rýchlosti sťahovania dát najmenej 30 Mb/s; b) systémy poukážok, ktoré majú MSP k dispozícii na predplatenie novej služby širokopásmového prístupu k internetu alebo na aktualizáciu súčasného predplatenia služby poskytujúcej rýchlosť sťahovania dát najmenej 100 Mb/s za predpokladu, že všetci poskytovatelia schopní spoľahlivo poskytovať rýchlosť sťahovania dát najmenej 100 Mb/s sú oprávnení v rámci systému poukážok, pričom poukážky sa neudeľujú v prípade zmeny poskytovateľa, ktorý poskytuje rovnakú rýchlosť, alebo v prípade aktualizácie existujúceho predplatenia rýchlosti sťahovania dát najmenej 100 Mb/s. 4. Poukážky pokrývajú až 50 % celkových nákladov na zriadenie a mesačného poplatku na predplatenie služby širokopásmového prístupu k internetu s rýchlosťami uvedenými v odseku 3, a to či už samostatne alebo ako súčasť balíka služieb, ktorý zahŕňa aspoň nevyhnutné koncové telekomunikačné zariadenie (modem/smerovač) na prístup k internetu rýchlosťou uvedenou v odseku 3. Poukážku zaplatia orgány verejnej správy priamo koncovým používateľom alebo priamo poskytovateľovi služieb, ktorého si vybrali koncoví používatelia, pričom v takom prípade sa suma poukážky odpočíta z faktúry koncových používateľov. 5. Poukážky sú k dispozícii pre spotrebiteľov alebo MSP iba v oblastiach, kde je aspoň jedna existujúca sieť schopná spoľahlivo poskytovať rýchlosti uvedené v odseku 3, čo sa overí mapovaním a verejnou konzultáciou. Pri mapovaní a verejnej konzultácii sa určia zemepisné cieľové oblasti pokryté najmenej jednou sieťou schopnou počas platnosti systému poukážok spoľahlivo poskytovať rýchlosť uvedenú v odseku 3 a oprávnení poskytovatelia existujúci v oblasti a zhromaždia sa informácie na výpočet ich podielu na trhu. Mapovanie sa vykonáva i) pre káblové pevné siete na úrovni adresy na základe priestorov nachádzajúcich sa v dosahu infraštruktúry a ii) pre pevné bezdrôtové prístupové siete alebo mobilné siete na úrovni adresy na základe priestorov nachádzajúcich sa v dosahu infraštruktúry alebo na základe sietí s maximálnou veľkosťou 100x100 metrov. Mapovanie sa vždy overuje prostredníctvom verejnej konzultácie. Verejnú konzultáciu uskutočňuje príslušný orgán verejnej správy tak, že na príslušnej webovej stránke uverejní hlavné charakteristiky plánovaného opatrenia a zoznam zemepisných cieľových oblastí určených pri mapovaní, a to aj na vnútroštátnej úrovni. Na verejnej konzultácii sa vyzvú zainteresované strany, aby sa vyjadrili k návrhu opatrenia a predložili podložené informácie týkajúce sa ich existujúcich sietí, ktoré sú schopné spoľahlivo poskytovať rýchlosť uvedenú v odseku 3. Verejná konzultácia trvá najmenej 30 dní. 6. Systém poukážok musí byť v súlade so zásadou technologickej neutrality v tom zmysle, že poukážky sa môžu použiť na predplatenie služieb od všetkých operátorov, ktorí sú schopní spoľahlivo poskytovať rýchlosti uvedené v odseku 3 v existujúcej širokopásmovej sieti bez ohľadu na použité technológie. Na uľahčenie výberu spotrebiteľov alebo MSP sa zoznam oprávnených poskytovateľov pre každú zo zemepisných cieľových oblastí uverejní online a každý poskytovateľ, ktorý má záujem, môže na základe otvorených, transparentných a nediskriminačných kritérií požiadať o zaradenie do tohto zoznamu. 7. Na to, aby bol poskytovateľ širokopásmového prístupu k internetu oprávnený, musí v prípadoch, keď je vertikálne integrovaný a má maloobchodný trhový podiel vyšší ako 25 %, ponúkať na príslušnom veľkoobchodnom prístupovom trhu každému poskytovateľovi služieb elektronickej komunikácie aspoň jeden veľkoobchodný prístupový produkt schopný zabezpečiť, aby uchádzač o prístup mohol spoľahlivo poskytovať maloobchodné služby rýchlosťou uvedenou v odseku 3 za otvorených, transparentných a nediskriminačných podmienok. Cena za veľkoobchodný prístup sa zakladá na jednej z týchto referenčných hodnôt: i) priemerné zverejnené veľkoobchodné ceny, ktoré prevládajú v iných porovnateľných a konkurenčnejších oblastiach členského štátu alebo Únie, alebo ii) v prípade, že takéto zverejnené ceny neexistujú, regulované ceny už stanovené alebo schválené národným regulačným orgánom pre príslušné trhy a služby, alebo iii) ak takéto zverejnené alebo regulované ceny neexistujú, tvorba cien zodpovedá nákladovej orientácii a metodike stanovenej v súlade so sektorovým regulačným rámcom. Bez toho, aby boli dotknuté právomoci národného regulačného orgánu podľa regulačného rámca, s národným regulačným orgánom sa konzultuje o podmienkach prístupu vrátane cien a o námietkach týkajúcich sa uplatňovania tohto článku. (*) Nariadenie Rady (EÚ) 2018/1488 z 28. septembra 2018, ktorým sa zriaďuje spoločný podnik pre európsku vysokovýkonnú výpočtovú techniku (Ú. v. EÚ L 252, 8.10.2018, s. 1)." (**) Nariadenie Európskeho parlamentu a Rady (EÚ) 2021/695 z 28. apríla 2021, ktorým sa zriaďuje Horizont Európa – rámcový program pre výskum a inovácie, stanovujú jeho pravidlá účasti a šírenia a zrušujú nariadenia (EÚ) č. 1290/2013 a (EÚ) č. 1291/2013 (Ú. v. EÚ L 170, 12.5.2021, s. 1).“"